10. nedeľa C (9. jún 2013)  
**Gal 1:11-19**Juraj Feník

***Bratia, pripomínam vám, že evanjelium, ktoré som vám ja hlásal, nemá ľudský pôvod, lebo ja som ho neprijal, ani som sa ho nenaučil od človeka, ale zo zjavenia Ježiša Krista.***

***Veď ste počuli, ako som si kedysi počínal v židovstve: že som veľmi prenasledoval Božiu Cirkev a nivočil som ju. V židovstve som prevýšil mnohých vrstovníkov vo svojom rode, lebo som viac horlil za obyčaje svojich otcov. Ale keď sa Bohu, ktorý si ma už v lone matky vybral a svojou milosťou povolal, zapáčilo zjaviť vo mne svojho Syna, aby som ho zvestoval medzi pohanmi, už som sa neradil s telom a kr****v****ou, ani som nešiel do Jeruzalema za tými, čo boli apoštolmi prv ako ja, ale odišiel som do Arábie a opäť som sa vrátil do Damasku. Až po troch rokoch som šiel do Jeruzalema, aby som videl Kéfasa, a zostal som uňho pätnásť dní. Iného z apoštolov som nevidel, iba Jakuba, Pánovho brata.***

Po úvodnom pozdrave a následnom vyjadrení rozčarovania nad odpadom Galaťanov od pôvodného Pavlovho evanjelia—čítanie minulej nedele— pokračuje List Galaťanom krátkou staťou, ktorá obsahuje tézu listu a vo vedeckej literatúre sa nazýva *propositio* (nastolenie témy),a prvou časťou Pavlovej autobiografie, ktorá dominuje v prvej a druhej kapitole listu. Pre sprehľadnenie, horné rozčlenenie textu dnešnej nedele ukazuje toto rozdelenie na tézu listu (Gal 1:11-12) a autobiografiu (Gal 1:13-19). Dnes zopár poznámok k téze listu.

Pod tézou v Pavlovom liste rozumieme krátku stať, ktorá na začiatku listu v zárodku, skratkovite vyjadruje tému, ktorú chce Pavol rozvíjať v priebehu listu. V prípade Galaťanom je téza vyjadrená práve dnešným čítaním (Gal 1:11-12) a je jednoduchá: Pavlovo evanjelium, hlásanie. (Majúc na pamäti základný konflikt listu: Galaťania prebiehajú k inému posolstvu, ktoré im ponúkajú judaizátori a to sa Pavlovi vôbec nepáči.) Týmto listom chce Pavol galátskym komunitám pripomenúť hodnotu a význam evanjelia, ktoré im už hlásal (a oni naň nejako rýchlo zabudli).

Prvou vetou dnešného textu dáva Pavol najavo, že jeho list je úsilím znovu predstaviť Galaťanom jeho evanjelium, akoby ho predtým nepočuli alebo nesprávne pochopili. List teda predstavuje snahu re-evanjelizovať už skôr ústne evanjelizovaných galátskych kresťanov. Listom im Pavol nanovo hlása svoje evanjelium. Potom v našom texte nasledujú niektoré špecifikácie Pavlovho evanjelia.

Prvou z nich je pôvod evanjelia: ono nie je od človeka, ani ho Pavol od človeka neprijal. Týmto jazykom Pavol evokuje začiatok listu, kde opisoval svoje ustanovenie za apoštola nie človekom alebo cez človeka, ale cez Ježiša Krista a Boha Otca (porov. Gal 1:1). Aj Pavlovo povolanie aj jeho evanjelium tak pochádzajú od Boha. Tvrdenie, že Pavol evanjelium neprijal od nikoho, je zvláštne, pretože najmä v Prvom Korinťanom (1 Kor 15:3 odovzdal som vám to, čo som sám prijal; 1 Kor 11:23 ja som od Pána prijal, čo som vám aj odovzdal) Pavol uvádza, že niektoré tradície tvoriace evanjelium prijal od iných autorít. V Galaťanom však Pavol nechce poprieť sprostredkovanie niektorých doktrín od tých, ktorí boli apoštolmi pred ním, ale chce poukázať na božskú kvalitu svojho evanjelia. Ono nie je ľudským produktom, aj keď niektoré jeho časti Pavlovi sprostredkovali iní.

Posledný výraz tézy listu uvádza, že Pavol evanjelium prijal zo zjavenia Ježiša Krista. Evanjelium, ktoré teda Pavol hlásal pohanským Galaťanom, mu bolo sprostredkované nie ľudskou autoritou alebo ľudským zdrojom, ale cez zjavenie Ježiša Krista, ktoré zažil na ceste do Damasku, a tak predstavovalo úplnú novinku v dejinách spásy. Posolstvo spásy pre pohanov pochádzalo tak od samotného Ježiša a Pavlovi bolo komunikované počas zjavenia. Adresátmi tohto evanjelia sa neskôr stali aj Galaťania, ktorým Pavol evanjelium teraz listom pripomína.

Vo svetle dnešného čítania môžeme sa odvážiť tvrdiť, že naša situácia je analogická k Pavlovi: naše povolanie nepochádza od človeka. Ani naše evanjelium nepochádza od človeka. A my ho máme stále nanovo ponúkať novým jazykom v procese re-evanjelizácie našich Galaťanov. Snáď niekedy až do nemoty.